
Iverksetting av fellingstillatelse på bjørn i Ringebu og Sør-Fron

Det vises til søknad fra Ringebu kommune, Vestsida Beitelag og Vesttjønn beitelag datert 06.09.04, om fellingstillatelse på bjørn i Ringebu og Sør-Fron kommuner på vestsiden av Gudbrandsdalen.
Ut fra de opplysninger fylkesmannen har mottatt er seks dyr funnet drept. Området er ulent og det er vanskelig å finne kadaver i området. Trolig er det reelle skadeomfanget større enn det som er påvist. SNO har undersøkt alle de seks tilfellene og alle er dokumentert/antatt drept av bjørn. Den ferskeste skaden ble funnet på innmark ved Haustsetra i Ringebu. SNO anslo denne til å være fra natt til 06.09. Den eldste skaden er anslått til ca en uke gammel. De fem første tilfellene ble funnet i området Nårkampen – Høa – Bålsetra. 

Det går fram av søknaden at det 11 000 sau på utmarskbeite på vestsida i Ringebu og Sør-Fron kommuner. Ca 1000 sau er samlet på innmark på Åsen seter. Hovedsankingen vil starte kommende helg og uken etter.
Søknaden er behandlet med hjemmel i Forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt direktoratet for naturforvaltning (DN) sitt brev av 03.06.04. Ifølge forskriften er det DN som kan gi fellingstillatelse på bjørn og fastsette nærmere vilkår for en eventuell fellingstillatelse. I brevet av 03.06.er fylkesmennene i Sør-Norge gitt myndighet til å sette i verk fellingstillatelse på to bjørn utenfor kjerneområdet i 2004/2005. 
Det går fram av brevet fra DN at de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). For bjørn vil det være en geografisk gradering øst-vest, slik at iverksetting av felling vil måtte vurderes strengere desto lenger øst en kommer, fordi sannsynligheten da øker for å felle ei binne. 
Målet med en fellingstillatelse er ikke å regulere en rovviltbestand, men å forsøke å felle bestemte individer, knyttet til bestemte situasjoner. Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr (jf §3).
Fylkesmannens vurdering
Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom og området sin betydning som beiteområde, jf §3. Dette er vurdert opp mot det en vet om bestandssituasjonen for bjørn og om forskriftens krav om differensiert forvaltning, jf §1.
Bestanden av bjørn er økende i Norge og Sverige, men bestandsmålet på 6-8 voksne binner innenfor de to sørligste kjerneområdene er ikke nådd (jf DN sitt brev). Dette må legges til grunn i spørsmålet om felling, men er særlig relevant i tilfeller der det er spørsmål om å felle binner. For streifende hannbjørner som opptrer utenom kjerneområdene vil terskelen for felling være lavere. 
Når det gjelder skadesituasjonen i vest i Ringebu/Sør-Fron er ikke de skadene som er avdekket urimelig store. Det er forholdsvis kort tid igjen til hovedsanking, men likevel vurderer fylkesmannen at det er et relativt stort skadepotensial med bakgrunn i det høye antall sau som fortsatt er på utmarksbeite. 

Fylkesmannen har vurdert alternative forebyggende tiltak mot skader i området i henhold til forskriftens § 2, men det synes vanskelig å få iverksatt en effektiv sanking av et høyt antall sau nå. Dessuten vil det framover bli gående en del sanket sau på seterkveer i området der det har vært skader.  

Ut fra disse momentene vurderer fylkesmannen at faren for ytterligere skader i dette området er betydelige, og vil med hjemmel i forskriftens §3 iverksette fellingstillatelse på én (1) bjørn.
I tillegg til vilkårene i DN sitt brev av 03.06.04, stiller fylkesmannen følgende vilkår for tillatelsen:
1. Fellingsområdet er avgrenset slik: Ringebu og Sør-Fron kommuner på vestsiden av Gudbrandsdalslågen. Mot vest avgrenses fellingsområdet av Per-Gynt-vegen fra Skei til Gålå, videre fra Gålå langs fylkesvei 401/403 til Gudbrandsdalslågen jfr kartvedlegg.
2. Fellingstillatelsen gjelder for tidsrommet 07.09.04 kl. 15.00 til 12.09.04 kl. 24.00.
3. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Det forutsettes at det oppnevnes en ansvarlig fellingsleder som organiserer fellingen, og sørger for en mest mulig målrettet innsats mot å felle det skadevoldende individ. 

Ansvarlig fellingsleder skal rapportere daglig om fellingsforsøket til fylkesmannen, på telefon 61266063 eller 97737223.

4. Fellingstillatelsen gjelder ikke for bjørn som er radiomerket. Fylkesmannen eller DN er ikke kjent med om den skadevoldende bjørnen kan være radiomerket.
5. Fellingstillatelsen gjelder ikke for binner med unger som opptrer sammen.
6. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.
7. Med hensyn til bruk av løs hund under forsøk på felling, må det søkes kommunen om eventuell dispensasjon fra båndtvangsbestemmelsene etter hundeloven av 4. juli 2003, nr. 74.
8. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002. 
Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 
Dette vedtaket kan påklages etter reglene i forvaltningsloven innen tre uker, jf vedlagte «Rett
til å klage over forvaltningsvedtak». En eventuell klage rettes til DN, men sendes via fylkesmannen. 

